Author: administrator
Last saved by: Ujlakyova Andrea
Company: Abyss

Predkladacia správa

Slovensko sa nachádza v piatom roku krízy. Súčasná ekonomická situácia sa vyznačuje pretrvávajúcim nízkym rastom hospodárstva a s tým súvisiacim poklesom zamestnanosti. Stav ďalej zhoršuje potreba fiškálnej konsolidácie nielen doma, ale aj u našich najväčších obchodných partnerov. Vláda preto čelí neľahkej situácii, v ktorej je nevyhnutné na jednej strane dodržiavať fiškálnu disciplínu potrebnú pre stabilitu a prosperitu krajiny, na strane druhej čo najrýchlejšie odvrátiť hospodársku stagnáciu a jej negatívne následky. Zároveň však nezabúda na potrebu vytvoriť také podmienky, ktoré umožnia Slovensku dlhodobo napredovať a dobiehať vyspelé ekonomiky západnej Európy. 

Národný program reforiem (NPR) SR predstavuje súbor politík, ktorých cieľom je prekonať súčasnú krízu a podporiť rast hospodárstva a zamestnanosti. Štrukturálne opatrenia sú odpoveďou na potrebu oživenia ekonomiky. Krátkodobé nástroje zabránia strate kapacít priemyslu a stavu, kedy „prežívajúce“ podniky nemôžu investovať do zvyšovania vlastnej konkurencieschopnosti. Rovnako je nevyhnutné zabrániť strate zručností pracovnej sily udržaním zamestnanosti a zvyšovaním kvalifikácie občanov, ktorí majú problém nájsť si prácu. Vláda si uvedomuje limity spôsobené potrebou ozdravenia verejných financií. Mnohé krátkodobé výdavkové politiky preto zároveň trvalo posilňujú našu ekonomiku. Patrí sem napríklad vzdelávanie nezamestnaných alebo budovanie dopravnej infraštruktúry.

Hospodársky rozvoj meraný rastom HDP a zvyšovanie kvality života sú navzájom prepojené ciele, pretože ekonomický rast je predpokladom aj pre nemateriálne trvalo udržateľné napredovanie krajín. Preto bola identifikácia priorít NPR uskutočnená prevažne na základe porovnania dekompozície HDP medzi Slovenskom a priemerom krajín EÚ 15. Na druhej strane však existuje mnoho ďalších aspektov života, ktoré by sa mali lepšie monitorovať a v prípade potreby korigovať verejnou politikou. Stanovené priority - (1) vzdelávanie, veda a inovácie, (2) zamestnanosť a sociálna inklúzia, (3) podnikateľské prostredie, (4) dopravná a telekomunikačná infraštruktúra, (5) moderná verejná správa, (6) transparentnosť a vymožiteľnosť práva, (7) zdravie - zohľadňujú aj ďalšie faktory, ktoré nemusia nevyhnutne zvyšovať HDP, ale prispievajú k vyššej kvalite života.

Prioritám NPR sa venuje prvá kapitola materiálu. Druhá kapitola prezentuje odpočet splnených opatrení za uplynulých 12 mesiacov, ktorými SR reaguje na odporúčania Európskej rady. Tretia uvádza makroekonomický rámec a strednodobú prognózu. Štvrtá sa ako reakcia na jednu z najdôležitejších priorít vlády SR a Európskej rady - pokračovanie vo fiškálnej konsolidácii orientovanej na ekonomický rast - venuje fiškálnej politike a verejným financiám. Piata, ťažisková kapitola obsahuje plánované opatrenia, ktorými chce vláda SR napĺňať stanovené ciele. Prezentované opatrenia sa sústreďujú na vyššie spomínané prioritné cieľové oblasti štrukturálnych politík. V rámci uvedených oblastí sa kladie dôraz na politiky, ktoré sú na národnej úrovni kľúčové pre zvýšenie kvality života obyvateľstva, ako základného cieľa hospodárskej politiky SR.

V šiestej kapitole je vyjadrené stanovisko vlády SR k záverom na úrovni Európskej komisie k politike súdržnosti v programovom období 2014 - 2020. Vláda SR sa plne stotožňuje s prioritami stratégie Európa 2020 a s ohľadom na špecifiká SR akcentuje do budúceho programovacieho obdobia tie, ktoré sú kľúčové pre rozvoj slovenskej ekonomiky a vyžadujú si značné finančné prostriedky: (1) základná infraštruktúra, (2) ľudské zdroje, zamestnanosť a sociálna inklúzia, (3) veda, výskum a inovácie s dôrazom na zelený rast. 

Siedma kapitola sa venuje inštitucionálnemu zabezpečeniu Stratégie EÚ2020. Koordinátormi stratégie Európa 2020 v podmienkach SR sú predseda vlády SR a podpredseda vlády a minister financií. Do prípravy a realizácie Národného programu reforiem SR sú primárne zapojení ministri zodpovední za ekonomickú a sociálnu agendu. Ostatní ministri, splnomocnenci vlády, zástupcovia ostatných orgánov štátnej správy, samospráv, akademickej obce, podnikateľského sektoru a tretieho sektoru sa podieľajú na plnení stratégie v rámci spolupráce vo vybraných oblastiach. 

Príloha obsahuje zoznam štrukturálnych indikátorov, ich priebežný vývoj s cieľovými hodnotami pre rok 2020 a stručnou definíciou.

Vo vzťahu voči EK materiál definuje opatrenia na naplnenie cieľov stratégie Európa 2020 v súlade s prioritami Ročného prieskumu rastu 2013. NPR spolu s Programom stability stanovujú priority vlády SR v hospodárskej a fiškálnej politike.

NPR predkladá na rokovanie Hospodárskej a sociálnej rady SR podpredseda vlády a minister financií. Následne bude na základe plánu práce vlády SR na rok 2013 a v súlade s požiadavkou Európskej komisie prerokovaný vládou SR. NPR bol predmetom rokovania vo výbore Národnej rady SR pre európske záležitosti.